देवेन्द्र सत्यार्थी के उपन्यास 'ब्रह्मपुत्र' की एक संक्षिप्त भूमिका संस्कृतिविद काका कालेलकर ने भी लिखी है- नदी संस्कृति के बखान का उल्लेख करते हुए। काका कालेलकर ने 'लोक माता' नामक अपनी रचना में भारत की प्राय: सभी नदियों के शब्द-चित्र अंकित किए हैं। जब उन्होंने 'लोकमाता' की रचना की, तब तक वे असम की यात्रा नहीं कर सके थे। अत: 'ब्रह्मपुत्र' 'लोक माता' से बाहर रहा। इस कड़ी से 'ब्रह्मपुत्र' को जोड़ते हुए खासतौर से उसकी भाषा के प्रसंग में, देवेन्द्र सत्यार्थी जैसे अपने लिए भाषा की कसौटी प्रस्तुत करते हुए लिखते हैं, 'जो लोकभाषा की राजकुमारी के समान न जाने कब से पड़ी सो रही थी, अब जाग उठी है या नहीं।'' (वही पृ. 27) ब्रह्मपुत्र एक नदी से अधिक हमारे लिए एक संस्कृति का हिस्सा है और उसका लोक पक्ष ही वस्तुत: रचना का मुख्य उपजीव्य है।